**Všeobecne záväzné nariadenie obce Nedožery Brezany**

**č. 2/2006**

**o sociálnoprávnej ochrane detí a sociálnej kuratele**

Obec Nedožery – Breazany v súlade s ustanovením §-u 6 ods. 1 zákona č. 369/1990 Zb. o obecnom zriadení v znení neskorších predpisov a zákona č. 305/2005 Z. z. o sociálnoprávnej ochrane detí a sociálnej kuratele a o zmene a doplnení niektorých zákonov

v y d á v a

toto všeobecne záväzné naradenie č. 2/2006.

**Prvá časť**

**Základné ustanovenia**

Týmto VZN sa upravujú podmienky poskytovania finančných príspevkov na úpravu a obnovu rodinných pomerov, príspevkov na dopravu, príspevkov na tvorbu úspor, príspevkov akreditovanému subjektu a fyzickej a právnickej osobe na vykonávanie opatrení podľa zákona č. 305/2005 Z. z. o sociálnoprávnej ochrane detí a sociálnej kuratele.

**Druhá časť**

**Postup pri poskytovaní príspevkov**

**§ 1**

**Postup pri poskytovaní príspevku na dopravu**

1. Na úpravu a zachovanie vzťahov medzi dieťaťom a rodičom alebo osobou, ktorá sa osobne stará o dieťa, ktorým bolo dieťa odňaté zo starostlivosti rozhodnutím súdu a umiestnené do detského domova, môže obec Nedožery – Brezany poskytnúť (1) príspevok na dopravu do detského domova, v ktorom je dieťa umiestnené.
2. Oprávneným žiadateľom príspevku podľa ods. 1 tohto článku sú rodičia dieťaťa alebo soba, ktorá sa osobne stará o dieťa a spĺňajú tieto podmienky:
   1. majú trvalý pobyt v obci Nedožery – Brezany
   2. prejavujú skutočný záujem o úpravu vzťahov a zachovanie vzťahov z dieťaťom a ak vynaložili primerané úsilie na úpravu svojich rodinných pomerov a sociálnych pomerov tak, aby sa mohli osobne starať o dieťa, čo doložia dokladom od orgánu sociálnoprávnej ochrany detí a sociálnej kurately a detského domova, v ktorom je dieťa umiestnené
   3. príjem rodiča alebo osoby, ktorá sa osobne stará o dieťa a osôb, ktorých príjmy sa posudzujú spoločne podľa osobitného predpisu (zákon o životnom minime), nepresiahnu hranicu životného minima stanovenú zákonom za obdobie šesť mesiacov pred podaním žiadosti
   4. predložia písomný doklad z detského domova, v ktorom je dieťa umiestnené o povolení a odporučenom rozsahu návštev dieťaťa a o tom, že detský domov, ktorý stretnutie odporučí, vytvorí pre stretnutie podmienky.
3. Do výšky príjmu žiadateľa resp. osôb posudzovaných spoločne sa nezarátavajú:
   1. kompenzačné príspevky
   2. príspevok za bezvládnosť
   3. štipendiá
   4. príspevok na výbanie
   5. príspevok na zdravotnú starostlivosť
   6. príspevok pre tehotnú ženu
   7. aktivačný príspevok
   8. ochranný príspevok
   9. výživné, ak si povinný neplní vyživovaniu povinnosť a túto skutočnosť žiadateľ dokladuje oznámením na polícii, resp. o začatí súdneho konania.
4. Súhlas na poskytnutie príspevku na dopravu pre rodičov alebo osobu, ktorá sa osobne stará o dieťa, ktorým bolo dieťa odňaté zo starostlivosti rozhodnutím súdu a umiestnené do detského domova na obdobie 1 roka, na základe žiadosti (2) oprávneného žiadateľa a na návrh OcÚ Nedožery – Brezany, vydá starosta obce.
5. Žiadateľ o príspevok na dopravu, ktorým je rodič alebo osoba, ktorá sa osobne stará o dieťa, preloží prostredníctvom OcÚ žiadosť o poskytnutie príspevku na dopravu do detského domova, súčasťou ktorej sú doklady určené v §-e 1, ods. 2 tohto VZN.
6. Príspevok sa poskytne oprávnenému užívateľovi zálohovo do výšky cestovného lístka autobusom (maximálne pre dve osoby) z Nedožier – Brezian do sídla detského domova, v ktorom je dieťa umiestnené. Túto zálohu je užívateľ povinný zúčtovať najmenej do 15 kalendárnych dní od vykonania návštevy v detskom domove (3).
7. ďalšiu časť príspevku na dopravu možno rodičom dieťaťa alebo osobe, ktorá sa osobne stará o dieťa poskytnúť, až po zúčtovaní zálohovo poskytnutého príspevku na dopravu.
8. Oprávnený žiadateľ môže znova požiadať o poskytnutie príspevku na dopravu do detského domova, v ktorom je dieťa umiestnené, najskôr mesiac pred uplynutím platnosti predtým schváleného príspevku.
9. Lehota na vybavenie žiadosti je 30 kalendárnych dní.
10. Oprávnený užívateľ, ktorý nepredloží zúčtovanie finančného príspevku, alebo použije tento finančný príspevok na iný účel ako bol určený, je povinný finančný príspevok v plnej výške vrátiť do pokladnice obce. Súhlas na poskytovanie príspevku na dopravu mu týmto zaniká.

**§ 2**

**Postup pri poskytovaní príspevku na úpravu a obnovu rodinných pomerov rodičov**

**dieťaťa alebo osôb, ktoré sa osobne starajú o dieťa**

1. Na úpravu a obnovu rodinných pomerov dieťaťa vrátane bytových pomerov a sociálnych pomerov (4), vyčlení obec zo svojho rozpočtu finančné prostriedky za každý začatý kalendárny mesiac, počas ktorého je dieťaťu poskytovaná starostlivosť v detskom domove.
2. Mesačná výška finančných prostriedkov na úpravu a obnovu rodinných pomerov dieťaťa je jedna dvanástina z 10 % sumy vypočítanej z výšky preukázaných skutočných nákladov, najviac vo výške priemerných bežných výdavkov na každé dieťa, ktorá sa určí výškou priemerných bežných výdavkov na každé dieťa vo všetkých detských domovoch a detských domovoch pre maloletých bez sprievodu zriadených určenými orgánmi sociálnoprávnej ochrany detí a sociálnej kurately za uplynulý rok (5).
3. Oprávneným žiadateľom príspevku podľa § 2 ods. 1 sú rodičia dieťaťa alebo osoba, ktorá sa osobne stará o dieťa a spĺňajú tieto podmienky:
   1. majú trvalý pobyt v obci Nedožery – Brezany
   2. dieťa, na ktoré žiadajú príspevok má obvyklý pobyt na území obce Nedožery – Brezany a zdržiavalo sa na jeho území najmenej jeden rok pred umiestnením do detského domova na základe rozhodnutia súdu o nariadení ústavnej starostlivosti,
   3. majú skutočný záujem o úpravu a obnovu rodinných pomerov, vrátane bytových a sociálnych pomerov.

Poznámka: Obvyklý pobyt na území obce je potrebné doložiť aspoň dvomi z nasledujúcich potvrdení:

Potvrdenie o návšteve školy, alebo predškolského zariadenia na území obce, Potvrdenie ošetrujúceho lekára dieťaťa so sídlom na území obce, Čestné prehlásenie susedov, potvrdzujúce pobyt dieťaťa v mieste pobytu rodiny.

1. O poskytnutí príspevku na úpravu a obnovu rodinných pomerov rodičov dieťaťa alebo osôb, ktoré sa osobne starajú o dieťa, na základe projektu (6) preloženého oprávneným žiadateľom po posúdení účelnosti rozhodne OZ obce Nedožery – Brezany uznesením.
2. Predložený projekt musí zaručiť predpoklad, že rodinné pomery žiadateľa sa upravia tak, aby sa o dieťa do 1 roka od umiestnenia do detského domova, mohol žiadateľ osobne starať o jeho výchovu v rodinnom prostredí.
3. Oprávnený žiadateľ požiada obec Nedožery – Brezany prostredníctvom OcÚ o poskytnutí príspevku na úpravu a obnovu rodinných pomerov, vrátane bytových a sociálnych pomerov formou projektu.
4. Po uzatvorení zmluvy so žiadateľom (7) poskytne obec Nedožery – Brezany schválenú finančnú čiastku v hotovosti. Finančná čiastka sa poskytuje zálohovo najviac do výšky 10 000,- Sk. Ďalšiu finančnú čiastku do výšky 10 000,- Sk obec žiadateľovi poskytne až vtedy, ak na OcÚ predloží doklady o použití ¾ z už poskytnutej finančnej čiastky. Obec takto postupuje až do vyčerpania finančnej čiastky schválenej OZ obce Nedožery – Brezany.
5. Vyššiu finančnú čiastku so súhlasom starostu obce, možno zálohovo poskytnúť iba vtedy, ak žiadateľ predloží doklad, že má v predajni odložený tovar, cena ktorého finančnú čiastku 10 000,- Sk presahuje a na predložený tovar bola v schválenom projekte takáto čiastka vyčlenená.
6. Príjemca je povinný poskytnutú finančnú čiastku zúčtovať bezodkladne po jej vyčerpaní, najneskôr však k termínu uvedenému v zmluve. V zúčtovaní uvedie nevyhnutné identifikačné údaje a zdokladuje použitie finančných prostriedkov (8).
7. Príjemca, ktorý nepredloží zúčtovanie finančného príspevku, alebo použije tento finančný príspevok na iný účel ako bol určený a v tejto zmluve uvedený, je povinný finančný príspevok vrátiť na účet obce, najneskôr do 15 dní po termíne stanoveným na zúčtovanie.
8. Ak oprávnený žiadateľ do 1 roka nepredloží projekt na úpravu a obnovu rodinných pomerov rodičov dieťaťa alebo osôb, ktoré sa osobne starajú o dieťa, vrátane bytových a sociálnych pomerov alebo predložený projekt svojou kvalitou nespĺňa podmienky na skvalitnenie rodinných, bytových alebo sociálnych pomerov, môže obecné zastupiteľstvo obce Nedožery – Brezany rozhodnúť uznesením o využití finančných prostriedkov na vyhľadanie fyzickej osoby, ktorej môže dieťa zveriť do osobnej starostlivosti.

**§ 3**

**Postup pri poskytovaní príspevku na tvorbu úspor**

1. Ak sa do jedného roka od umiestnenia dieťaťa do detského domova neupravili rodinné pomery dieťaťa alebo sa neobnovili rodinné pomery dieťaťa ani použitím finančných prostriedkov podľa predošlého článku tak, aby rodičia alebo osoba, ktorá sa osobne stará o dieťa, mohli osobne vykonávať starostlivosť o dieťa alebo dieťa nebolo umiestnené do náhradného rodinného prostredia, obce poskytne dieťaťu príspevok na tvorbu úspor.
2. Mesačná výška finančných prostriedkov na tvorbu úspor dieťaťa je jedna dvanástina z 10 % sumy vypočítanej z výšky preukázaných skutočných nákladov, najviac vo výške priemerných bežných výdavkov na každé dieťa, ktorá sa určí výškou priemerných bežných výdavkov na každé dieťa vo všetkých detských domovoch a detských domovoch pre maloletých bez sprievodcu, zriadených určenými orgánmi sociálnoprávnej ochrany detí a sociálnej kurately za uplynulý rok a to za každý začatý kalendárny mesiac, počas ktorého je dieťaťu poskytovaná starostlivosť v detskom domove (9).
3. Obec poukáže príspevok na tvorbu úspor mesačne na osobný účet dieťaťa, ktorý založí a vedie dieťaťu detský domov, v ktorom je dieťa umiestnené.
4. O poskytnutí príspevku na tvorbu úspor pre dieťa umiestnené v náhradnej starostlivosti rozhodne obecné zastupiteľstvo obce Nedožery – Brezany uznesením.

**§ 4**

**Postup pri poskytovaní príspevku akreditovaným subjektom**

1. V zmysle §-u ods. 3 zákona č. 305/2005 Z. z. o sociálnoprávnej ochrane detí a sociálnej kuratele, môže obec poskytovať akreditovanému subjektu a fyzickej osobe, alebo právnickej osobe, ktorá vykonáva opatrenia sociálnoprávnej ochrany detí a sociálnej kurately, finančný príspevok na vykonávanie opatrení podľa tohto zákona. Finančný príspevok môže obec poskytnúť, ak je to v súlade s potrebami obyvateľov obce Nedožery – Brezany
2. Akreditovaný subjekt, ktorý vykonáva opatrenia sociálnoprávnej ochrany detí a sociálnej kurately, môže do 15. augusta bežného roka podať prostredníctvom OcÚ žiadosť o poskytnutie finančného príspevku na ďalší rozpočtový rok.
3. O poskytnutí a výške finančného príspevku pre akreditovaný subjekt, ktorý vykonáva opatrenia sociálnoprávnej ochrane detí a sociálnej kurately, rozhodne OZ obce Nedožery – Brezany individuálne, na základe žiadosti príslušného subjektu, najneskôr však do 31. decembra prísl. kalendárneho roka.
4. Žiadosť musí obsahovať:
   1. základné identifikačné údaje o subjekte
   2. doklad o akreditácii
   3. popis obsahu činnosti subjektu
   4. finančný rozpočet činností subjektu
   5. požadovanú výšku finančného príspevku
   6. rozpis zdrojov financovania subjektu.
5. Fyzická alebo právnická osoba, ktorá vykonáva opatrenia sociálnoprávnej ochrany detí a sociálnej kurately ku ktorým nie je v zmysle § 10 zákona č. 305/2005 Z. z. potrebná akreditácia môže na predchádzanie vzniku krízových situácií v rodine, požiadať o finančný príspevok v zmysel VZN, ktorým sa určuje metodika poskytovania dotácií z rozpočtu obce.

**Tretia časť**

**Záverečné ustanovenia**

1. Povinnosť finančne podporovať úpravu a obnovu rodinných pomerov dieťaťa a poskytovať príspevok na tvorbu úspor dieťaťa podľa § 64 zákona č. 305/2005 Z. z., sa vzťahuje na prípady, keď bolo dieťa umiestnené do detského domova na základe právoplatného rozhodnutia súdu o nariadení ústavnej starostlivosti po 31. decembri 2005.
2. Obec Nedožery – Brezany si vyhradzuje právo na kontrolu využitia ním poskytnutých finančných prostriedkov. V prípade poskytnutia finančného príspevku na úpravu a obnovu bytových pomerov si obec vyhradzuje právo kontroly účelnosti jeho využitia priamo v byte príjemcu.
3. Pri poskytovaní jednotlivých príspevkov sa primerane použije zákon č, 195/1998 Z. z. o sociálnej pomoci v z. n. p., zákon č. 125/1998 Z. z. o životnom minime v z. n. p. a zákon č. 599/2003 Z. z. o pomoci v hmotnej núdzi v znení neskorších predpisov.
4. Toto VZN nadobúda platnosť dňom vyvesenia na úradnej tabuli a účinnosť 15. dňom od vyvesenia na úradnej tabuli.

Jozef R e g i n a

starosta obce

1. pozri §64ods. 2 zákona č. 305/2005 Z. z.
2. vzor žiadosti v prílohe č. 1
3. vzor zúčtovania v prílohe č. 2
4. pozri prílohu č. 3
5. pozri § 73 ods. 1, písm. f) z. č. 305/205 Z. z.
6. pozri prílohu č. 4
7. vzor zmluvy č. 5
8. pozri prílohu č. 6
9. Pozri § 73 ods. 1 písm. f) z. č. 305/2005 Z. z.

**Prílohy :**

Príloha č. 1 – Vzor žiadosti o poskytnutie príspevku na dopravu

Príloha č. 2 – Vzor tlačiva na zúčtovanie príspevku na dopravu

Príloha č. 3 – Finančné prostriedky obce poskytnuté na zlepšenie kvality bývania a vybavenia domácnosti

Príloha č. 4 – Vzor tlačiva na vypracovanie projektu na úpravu a obnovu rodinných pomerov ...

Príloha č. 5 – Vzor zmluvy o poskytovaní príspevku na úpravu a obnovu rodinných pomerov ...

Príloha č. 6 – Vzor zúčtovania finančného príspevku na úpravu a obnovu rodinných pomerov ...